Thys (rex Paphlago)
Thys (Thyis, m.; Graece Θῦς) fuit rex seu satrapa Paphlagoniae saeculo IV a.C.n. ineunte qui contra Artaxerxem II regem Persarum seditionem sublevavit, a quo captus in carcerem missus est. De Thye ganeone Athenaeus sic memorat: "Theopompus in libro trigesimoquinto historiarum scribit Thyn Paphlagoniae regem in cena fercula omnia centum mensae apposuisse, a bobus auspicantem; et cum perductus ad maximum regem captivus esset, tantisper dum in custodia fuit totidem rursum apposuisse, splendide viventem; et cum id audivisset, Artaxerxem dixisse sibi videri Thyn eam vitam agere tanquam brevi periturum."